钦定古今图书集成/理学汇编/经籍典/第140卷 > 《汉韩婴诗外传四》 > 《谷风》
## 钦定古今图书集成/理学汇编/经籍典/第140卷 > 《汉韩婴诗外传四》 > 《谷风》

孟子妻独居踞。孟子入户视之，白其母曰：“妇无礼，请
去之。”母曰：“何也？”曰：“踞。”其母曰：“何知之？”孟子曰：“我亲见
之。”母曰：“乃汝无礼也，非妇无礼。《礼》不云乎？将入门，将
上堂，声必扬；将入户，视必下。不掩人，不备也。今汝往
燕私之处，入户不有声，令人踞而视之，是汝之无礼
也，非妇无礼也。”于是孟子自责，不敢去妇。《诗》曰：“采葑
采菲，无以下体。”

孔子出卫之东门，逆姑布子卿曰：“二三子引车避，有
人将来，必相我者也，志之。”姑布子卿亦曰：“二三子引
车避，有圣人将来。”孔子下步，姑布子卿迎而视之五
十步，从而望之五十步，顾子贡曰：“是何为者也？”子贡

之颡，舜之目，禹之颈，皋陶之喙。从前视之，盎盎乎似
有王者；从后视之，高肩弱脊。此惟不及四圣者也。”子
贡吁然。姑布子卿曰：“子何患焉？污面而不恶，葭喙而
不藉，远而望之，羸乎若丧家之狗，子何患焉？”子贡以
告孔子，孔子无所辞，独辞丧家之狗耳。曰：“丘何敢乎？”
子贡曰：“污面而不恶，葭喙而不藉，赐以知之矣。不知
丧家狗，何足辞也？”子曰：“赐！汝独不见夫丧家之狗欤？
既敛而椁，布器而祭，顾望无人，意欲施之。上无明王，
下无贤士方伯，王道衰，政教失，强陵弱，众暴寡，百姓
纵心，莫之纲纪。是人固以丘为欲当之者也，丘何敢
乎？”〈诗阙〉